กลต.ยันกรณีช่อง3-บีทีเอสไม่ฉุดภาพซีจี
ก.ล.ต. ยันกรณีแบนละครเหนือเมฆช่อง 3 และคดีบีทีเอส กรุ๊ป ไม่มีผลต่อคะแนนซีจี
15 ม.ค. 2556

ก.ล.ต. ยันกรณีแบนละครเหนือเมฆช่อง 3 และคดีบีทีเอส กรุ๊ป ไม่มีผลต่อคะแนนซีจี
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า จากกรณีที่มีการร้องเรียนเรื่องเซ็นสัญญาส่วนต่อขยายรถไฟฟ้า ซึ่งไม่ได้มีผลกระทบต่อการเสนอขายกองทุนรวมโครงสร้างพื้นฐานระบบขนส่งมวลชนทางรางบีทีเอสโกรท (BTSGIF) แต่อย่างใด เนื่องจากเป็นคนละกรณีกัน เพราะกองทุน BTSGIF ใช้สินทรัพย์ในสัญญาสัมปทานเดินรถสายหมอชิตอ่อนนุช ที่เหลืออยู่ 17 ปี จึงถือว่าไม่ผิดกับ พ.ร.บ.หลักทรัพย์ 
นายชาลี จันทนยิ่งยง รองเลขาธิการ ก.ล.ต. กล่าวว่า กรมสอบสวนคดีพิเศษ (ดีเอสไอ) ยังไม่ได้มีการสอบถามเรื่องกองทุน BTSGIF กับ ก.ล.ต.แต่อย่างใด ซึ่งในกรณีนี้ผู้ลงทุนควรมีการศึกษาและดูรายละเอียดให้รอบคอบ 
สำหรับกรณีของบริษัท บีอีซี เวิลด์ หรือช่อง 3 ผิดหลักธรรมาภิบาล (ซีจี) หรือไม่นั้น สำหรับการงดออกอากาศเรื่องเหนือเมฆนั้น สำนักงานคงไม่ได้พิจารณาเจาะรายละเอียดเป็นเฉพาะรายผู้ผลิต แต่สิ่งที่ประชาชนควรพิจารณา คือ ถ้ามีความเกี่ยวข้องกับคอร์รัปชันก็ควรไม่สนับสนุนหรือรับชม
นายประกิต บุณยัษฐิติ ผู้ช่วยเลขาธิการ สายระดมทุน ก.ล.ต. กล่าวถึงกรณีที่สำนักงานยังไม่ผ่านการอนุมัติไฟลิงให้กับบริษัท พลังงานบริสุทธิ์ (EA) แม้ทางบริษัทจะมีการระบุวันที่เสนอขายหลักทรัพย์แล้วว่า เป็นเรื่องปกติที่บริษัทที่จะเสนอขายหุ้นให้ประชาชนครั้งแรก (ไอพีโอ) อาจมีแนวทางการทำการตลาดที่แตกต่างกัน